CPN ร่วง 2% สวนภาวะตลาดดีดบวก โบรกฯเคาะเป้า 90 บาทรับผลงานปี 62 โต!
CPN ร่วง 2% สวนภาวะตลาดดีดบวก โบรกฯเคาะเป้า 90 บาทรับผลงานปี 62 โต! ล่าสุด ณ เวลา 10.11 น. อยู่ที่ระดับ 72.75 บาท ปรับตัวลดลง 1.25 บาท หรือ 1.69% สูงสุดที่ 73.75 บาท ต่ำสุดที่ 72.50 บาท ด้วยมูลค่าซื้อขาย 54.48 ล้านบาท
26 ธ.ค. 2561

ผู้สื่อข่าวรายงานว่า ราคาหุ้นบริษัท เซ็นทรัลพัฒนา จำกัด (มหาชน) หรือ CPN ล่าสุด ณ เวลา 10.11 น. อยู่ที่ระดับ 72.75 บาท ปรับตัวลดลง 1.25 บาท หรือ 1.69% สูงสุดที่ 73.75 บาท ต่ำสุดที่ 72.50 บาท ด้วยมูลค่าซื้อขาย 54.48 ล้านบาท

โดย บล.เออีซี ระบุในบทวิเคราะห์ โดยมองว่า กลุ่มค้าปลีกช่วงไตรมาส 4/2561กำลังซื้อจะดีกว่าช่วงเวลาเดียวกันในปีก่อนหน้าที่อยู่ในช่วงไว้อาลัยนอกจากนี้ปีหน้ายังมีอานิสงส์บวกจากมาตรการคืน VAT 5% ให้ประชาชนทุกคนที่ใช้จ่ายผ่านบัตรเดบิตผูกบัญชีพร้อมเพย์ ตั้งแต่ 1-15 ก.พ. 62 เพื่อกระตุ้นนโยบาย E-Payment เลือก ROBINS (คาดโตจากยอดขายที่เพิ่มขึ้นเพราะเปิดสาขาใหม่ และกลยุทธ์ปรับ Product Mixed มาเน้นขายสินค้าในกลุ่ม Private Brand มากขึ้น) และ CPN (คาดโตจากการเปิดศูนย์การค้าใหม่ และการปรับปรุงศูนย์การค้าที่เปิดดำเนินการอยู่แล้ว ควบคู่กับการบริหารต้นทุนการดำเนินงาน โดยปัจจุบัน CPN บริหารจัดการศูนย์การค้า 33 แห่ง มีพื้นที่ให้เช่าสุทธิรวม 1.7 ล้าน ตร.ม. เพิ่มจาก 1.6 ล้าน ตร.ม. ณ สิ้นช่วงไตรมาส 3/60)
ด้าน บล.ไอร่า ระบุในบทวิเคราะห์ โดยมองว่าแผนการเปิดศูนย์การค้าใหม่ของ CPN จำนวน 2 – 3 แห่งต่อปี พร้อมการขยายธุรกิจไปยังโครงการอสังหาฯ แบบ Mixed Used เช่น คอนโด “The Escent” ที่ได้รับการตอบรับดี ขายหมด 100% ทั้ง 6 โครงการ และการเข้าซื้อ GLAND (ยังไม่รวมในประมาณการ) ซึ่งช่วยต่อยอดการพัฒนาที่ดินในรูปแบบต่างๆ คาดช่วยหนุนรายได้และกำไรให้เติบโตต่อเนื่องและมีความมั่นคงในระยะยาว
ทั้งนี้คาดปี 62 กำไรสุทธิ เพิ่มขึ้น 12% จากการรับรู้รายได้เต็มปีของศูนย์การค้า Luxury ขนาดใหญ่ Central Phuket และรายได้ส่วนเพิ่มจากแผนการเปิด 3 ศูนย์ฯ ใหม่ ที่ มาเลเซีย อยุธยา และ Central Village ใกล้สุวรรณภูมิ
อีกทั้ง การปรับเพิ่มอัตราค่าเช่าหลังปิดปรับปรุงศูนย์ฯ รวมถึงการทยอยปรับสัญญาเช่าระยะยาวเป็นระยะสั้น ทำให้คาด CPN จะยังคงรักษาระดับ Occ. Rate ได้ในไม่ต่ำกว่า 94% และคาด SSSG เติบโตดีต่อเนื่อง ประมาณ 3 – 4% และแผนการส่งมอบ 3 โครงการคอนโด (มูลค่ารวม 2,200 ล้านบาท) ในปี 62 ประเมินราคาเป้าหมายที่ 90.00 บาท
 